গত বছরের ১৩ জুনের ভয়াবহ পাহাড়ধসের প্রাকৃতিক দুর্যোগের ভয় আবার ঘুরেফিরে তাড়া করছে রাঙামাটির মানুষকে। তবু বিধ্বস্ত ভিটায় বহু মানুষকে বাস করতে হচ্ছে ঝুঁকিতে। শহরসহ জেলার বিভিন্ন এলাকায় হাজার হাজার মানুষ এখনো বাস করছেন পাহাড়ধসের ঝুঁকি নিয়ে, যাদের যাওয়ার সুযোগ নেই কোথাও। সরকার বলেছে, ঝুঁকিপূর্ণ লোকজনকে সরিয়ে নিরাপদ স্থানে বাড়িঘর করে দিয়ে পুনর্বাসন করা হবে। দুর্যোগের সময় সম্ভাব্য আশ্রয় কেন্দ্রগুলোর তালিকা করা হয়েছে। এসব ঝুঁকিপূর্ণ জনগোষ্ঠীর জানমাল রক্ষায় ঝুঁকিপূর্ণ বসতভিটা ছেড়ে নিরাপদে চলে যেতে নির্দেশনা জারি করেছে প্রশাসন। কিন্তু স্থায়ীভাবে পুনর্বাসনের ব্যবস্থা করা এখনো সম্ভব হয়নি প্রশাসনের পক্ষে। ফলে আবার দুর্যোগের সম্ভাবনা নিশ্চিত বুঝেও অনেক মানুষকে বাস করতে হচ্ছে নিজ নিজ বসতভিটায় জানমালের ঝুঁকি নিয়ে।